A4-0356/97

Päätöslauselma komission tiedonannosta: Yhtenäismarkkinoiden toimintasuunnitelma (CSE(97)0001 - C4-0286/97)

Euroopan parlamentti, joka

- ottaa huomioon komission tiedonannon (CSE(97)0001 - C4-0286/97),

- ottaa huomioon komission valkoisen kirjan sisämarkkinoiden toteuttamisesta,

- ottaa huomioon Dublinin Eurooppa-neuvoston päätelmät,

- ottaa huomioon 29. toukokuuta 1997 antamansa päätöslauselman Euroopan parlamentille ja neuvostolle komission tiedonannosta «Yhtenäismarkkinoiden vaikutus ja tehokkuus» ((EYVL C 182, 16.6.1997, s. 62)),

- ottaa huomioon henkilöiden vapaata liikkuvuutta käsitelleen Simone Veilin johtaman korkean tason työryhmän kertomuksen johtopäätökset (C4-0181/97),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan, oikeusasioita ja kansalaisten oikeuksia käsittelevän valiokunnan, työllisyys- ja sosiaaliasiain valiokunnan, ympäristö-, terveys- ja kuluttajansuojavaliokunnan sekä kansalaisvapauksien ja sisäasiain valiokunnan lausunnot (A4-0356/97),

A. ottaa huomioon, että tarkastukset Euroopan unionin sisäisillä rajoilla poistuivat tavaroiden osalta kokonaan ja henkilöiden osalta osittain sisämarkkinoiden tullessa voimaan vuonna 1993,

B. katsoo, että kaupan teknisten esteiden poistamisessa on myös edistytty huomattavasti,

C. katsoo, että tasapainon tulisi vallita tavaroiden vapaan liikkumisen periaatteen ja toisaalta normien tunnustamisen välillä ja toisaalta sellaisten määräysten välillä, joiden avulla jäsenvaltiot voivat varmistaa ja tiukentaa korkeita ympäristönormeja tuotteille, joita niiden alueella myydään,

D. katsoo, että Euroopan sisämarkkinoilla toimii kuitenkin edelleen rinnakkain viidettoista erilliset kotimarkkinat,

E. katsoo, että lukuisat esteet haittaavat edelleen henkilöiden ja tavaroiden liikkumista Euroopan sisämarkkinoilla,

F. katsoo, että sisämarkkinoiden haasteena on suurten eurooppalaisten markkinoiden avaaminen myös pienille ja keskisuurille yrityksille, koska nämä vaikuttavat huomattavasti työpaikkojen luomiseen ja säilyttämiseen;

1. Vaatii, että Euroopan sisämarkkinoita kehitetään edelleen Euroopan kotimarkkinoiksi vuoteen 2002 mennessä, ja pitää komission toimintaohjelmaa myönteisenä ja tärkeänä askeleena kohti tämän tavoitteen saavuttamista;

2. Vaatii luomaan edellytykset henkilöiden vapaan liikkuvuuden toteutumiselle ja jäsenvaltioiden välisten passitarkastusten poistamiselle lopullisesti; katsoo, että ulkorajojen turvaamiseksi yhteisesti Tulli 2000 -ohjelma on toteutettava nopeasti ja täysimääräisesti ja lopultakin on saatava aikaan ulkorajoja koskeva sopimus; korostaa yhtenäisen atk-järjestelmän sekä yksinkertaistetun ja yhtenäistetyn ulkorajojen turvaamismenettelyn käyttöönoton tärkeyttä, jolla on taattava yhtä tehokas suoja kuin ennenkin;

3. Vaatii seuraavia verotukseen liittyviä toimia:

- työn verorasituksen vähentäminen työllisyyden parantamiseksi

- vaiheittaisen suunnitelman laatiminen alkuperämaaperiaatteen ottamiseksi käyttöön vuoteen 2002 mennessä uuden arvonlisäverojärjestelmän yhteydessä ja jäsenvaltioiden arvonlisäverokantojen lähentäminen toisiinsa asteittain vuoteen 2002 mennessä

- ehdotukset, joilla pyritään eliminoimaan nykyisen alv-järjestelmän puutteet

- alhaisemman arvonlisäverokannan ottaminen käyttöön työvoimavaltaisia pk- yrityksiä varten

- valmisteverokantojen lähentäminen toisiinsa

- jäsenvaltioiden verotusta koskevat menettelytapasäännöt, jotka täydentävät olemassa olevia oikeudellisia määräyksiä; näihin sääntöihin on sisällyttävä parlamentin 29. toukokuuta 1997 antamassa päätöslauselmassa komission kertomuksesta «Verotus Euroopan unionissa: kertomus verotusjärjestelmien kehityksestä» ((EYVL C 182, 16.6.1997, s. 59)) esitetyt yleiset periaatteet

- Rudingin mietinnössä esitetyt yritysten ylikansallista verotusta koskevat toimet, erityisesti yritysten voittojen ja tappioiden keskinäinen tunnustaminen silloin kun yrityksen toiminta on kansainvälistä

- konkreettisten ehdotusten tekeminen rajat ylittävien työntekijöiden kaksoisverotuksen poistamiseksi

- verotusta koskevien määritelmien ja verotusperusteiden yhtenäistäminen

- veroparatiisien poistaminen sekä toimenpiteet, joilla estetään veropoliittisten päätösten kilpailua vääristävät ja rakennepolitiikkaa vesittävät vaikutukset

- energiatuotteiden verotukseen liittyvä direktiiviehdotus energiatuotteiden verotusta koskevan yhteisön kehyksen uudistamisesta olisi hyväksyttävä pikaisesti

- yhteisten pääoman verotusperiaatteiden hyväksyminen OECD:n sopimuksen pohjalta;

4. Katsoo, että tehokas, toimiva infrastruktuuri on Euroopan kotimarkkinoiden perusedellytys, ja vaatii siksi, että on johdonmukaisesti ja nopeasti mutta samalla myös ekologisesti kestävällä tavalla kehitettävä Euroopan laajuisia verkkoja seuraavilla aloilla:

a) liikenne, erityisesti rautatieliikenteen suurnopeusverkkojen laajentaminen; on samaa mieltä komission kanssa siitä, että Euroopan siviili-ilmailussa vallitseva määräysten ja valvonnan puute on korjattava, ja kannattaa Euroopan lentoturvallisuusviraston pikaista perustamista sekä uuden Eurocontrol-sopimuksen tekemistä

b) televiestintä, jonka yhteydessä on toteutettava äänitaajuuspuhelinpalvelujen vapauttaminen suunnitelmien mukaisesti ja harkittava satelliittiviestinnän kehittämisen tukemista Euroopan unionin talousarviovaroin televiestintäpolitiikan puitteissa sekä eurooppalaisen televiestinnän sääntelyviranomaisen perustamista

c) energia-ala, jolla energiamarkkinoiden vapautumisen jatkuminen, uusien uusiutuvien energiamuotojen tukeminen ja putkijärjestelmän kehittäminen ovat etusijalla;

d) sisämarkkinoiden laajentaminen koskemaan julkisia palveluja on hyväksyttävissä vain, kun taataan julkisten palvelujen säilyttäminen laaja-alaisina yleishyödyllisinä palveluina, joiden rahoitus on selkeästi säännelty;

5. Korostaa standardien tärkeyttä teollisuuspolitiikan välineinä ja

- vaatii komissiota edistämään Euroopan standardointielinten tehokkuutta ja nopeuttamaan huomattavasti standardointitoimeksiantojen suorittamista

- vaatii, että viittauksia teknisiin standardeihin on käytettävä johdonmukaisemmin lainsäädännössä ja että pienten ja keskisuurten yritysten, kuluttajajärjestöjen sekä tarvittaessa myös ympäristönsuojelussa toimivien kansalaisjärjestöjen osallistumista standardointiin on helpotettava

- vaatii jäsenvaltioita parantamaan koemenetelmien ja normien vastavuoroista tunnustamista ja antamaan EU:n elimissä toimiville kansallisille standardointiasiantuntijoille selviä ohjeita ja määräaikoja

- vaatii, että kolme Euroopan standardointielintä on pidemmällä aikavälillä yhdistettävä yhdeksi Euroopan standardointivirastoksi

- viittaa tuotetarkastusten yhteydessä siihen, että suojan erilaiset tasot voivat johtaa kansainvälisen kaupan häiriytymiseen, ja pitää siksi tervetulleena yhtenäisten, konkreettisia määritelmiä sisältävien turvastandardien käyttöönottoa; katsoo, että standardien noudattamisen varmistamiseksi on tehtävä entistä perusteellisempia tuotetarkastuksia;

6. Katsoo, että on tarpeen edistyä jatkuvasti oikeudellisen kehyksen yksinkertaistamisessa ja selkiyttämisessä ja että erityisesti yhtiölakia on myös kehitettävä; viittaa siihen, että eurooppalaisen yhtiön perussäännön hyväksyminen on erityisen kiireellistä; tukee komission aikomusta varmistaa kaikkien olemassaolevien oikeussäännösten yhtenäinen soveltaminen jäsenvaltioissa tehokkaita pakotteita, EU:n talousarvioon ohjattavia sakkoja, käyttämällä; vaatii, että oikeusjärjestelmien yhdenmukaistamista jatkettaessa hyväksytään kattava direktiivi takuusitoumuslaista ja direktiivi maksusuoritusten myöhästymisen torjumiseksi;

7. Huomauttaa, että yhteisön henkisen omaisuuden suojaa, joka on ratkaisevan tärkeää tutkimukselle ja innovoinnille ja siten eurooppalaisten yritysten kilpailukyvylle, on edelleen täydennettävä, ja vaatii seuraaviin aloihin liittyviä toimia:

a) patentit; katsoo, että Euroopan parlamentin ja neuvoston direktiivi biotekniikan keksintöjen laillisesta suojasta on hyväksyttävä mahdollisimman pikaisesti

b) tavaramerkit; korostaa tässä yhteydessä, että Alicanten tavaramerkkiviraston toiminta on ollut menestyksellistä ja sitä on jatkettava ja laajennettava

c) mallit

d) tekijänoikeus ja lähioikeudet; katsoo, että tarvitaan erityisesti tietoyhteiskunnan uusia tekniikoita koskevia toimenpiteitä;

8. Katsoo, että Euroopan kotimarkkinat vaativat myös eurooppalaista talouspolitiikkaa, jonka tulisi perustua ekologisen ja sosiaalisen markkinatalouden periaatteisiin, joita ovat muun muassa toisaalta EY:n perustamissopimuksen kilpailusääntöjen tasapainoinen soveltaminen ja toisaalta perustamissopimuksen mukaisten, korkeita sosiaalisia ja ympäristöön liittyviä normeja koskevien laajempien tavoitteiden huomioonotto, Euroopan sisämarkkinoiden kehittäminen, Amsterdamin Eurooppa- neuvoston vakautta, kasvua ja työllisyyttä käsitteleviin päätöslauselmiin perustuva talousarviopolitiikka, veropolitiikan perussäännöt ja hallinnon tehokkuuden parantaminen esimerkiksi esikuva-analyysin («benchmarking») ja parhaiden käytäntöjen avulla; katsoo kuitenkin, että yhteisön kokonaistuki on määrältään valtava ja että se vääristää pysyvästi reilua kilpailua, ei sovi yhteen sisämarkkinoiden kanssa, vesittää EU:n sitoutumista vapaiden maailmanmarkkinoiden edistämiseen ja tulee mahdollisesti aiheuttamaan kitkaa EMU:un osallistuvien ja sen ulkopuolelle jäävien jäsenvaltioiden välillä;

9. Huomauttaa, että erityistä huomiota on kiinnitettävä sisämarkkinoiden toimintaan sekä vastaavasti sosiaaliturvaan ja työterveyttä sekä - turvallisuutta koskeviin toimiin, ympäristöön, kuluttajasuojan korkeaan tasoon ja siihen, että kaikki kansalaiset 120 miljoonaa lasta mukaan lukien hyötyisivät sisämarkkinoista niiden ehdotusten mukaisesti, joita komissio esittää kohdassa «Neljäs strateginen tavoite («Yhtenäismarkkinoiden toteuttaminen kaikkien kansalaisten eduksi»); pitää tärkeänä, että Euroopan unionin kuluttajajärjestöille annettavaa tukea lisätään, koska tämä edistäisi sisämarkkinoita koskevan tiedon leviämistä; katsoo, että kilpailuedun tavoitteleminen ei saa loukata tiettyä sosiaaliturvan vähimmäistasoa; pyytää komissiota tutkimaan, miten yhteisön tasolla luotujen työoikeudellisten normien tehokkuutta voidaan lisätä; vaatii erityisesti tutkimaan, mihin sanktioihin voimassa olevien määräysten rikkomisesta voitaisiin tuomita;

10. Korostaa kansalaisten kanssa käytävän vuoropuhelun merkitystä ja kehottaa komissiota tehostamaan ja laajentamaan opastuspalveluitaan kansallisella tasolla yhteistyössä eurooppalaisten elinten ja toimielinten, erityisesti Euroopan parlamentin ja vetoomusvaliokunnan kanssa; katsoo, että erityisesti eri eurooppalaisten elinten ja toimielinten Internetin ja sähköisten tiedonkäsittelyjärjestelmien avulla toteuttamien olemassa olevien tiedotuskampanjoiden välisiä yhteyksiä toisiinsa olisi kehitettävä kansalaisten etujen ja oikeuksien tehokkaan suojaamisen varmistamiseksi;

11. Katsoo, että erityistä huomiota tulisi kiinnittää siihen, miten pienet ja keskisuuret yritykset voisivat toimia sisämarkkinoilla niin, että ne eivät jää vaille sisämarkkinoiden tarjoamia mahdollisuuksia, koska niillä on suuri merkitys uusien työpaikkojen luomisessa; kehottaa komissiota takaamaan, että monivuotinen ohjelma (1997 - 2000) ja muut toimet pienten ja keskisuurten yritysten tukemiseksi laaditaan ja toteutetaan kokonaan; lisäksi sijoittautumisvapauden puutteet ja esteet yksittäisissä jäsenvaltioissa on poistettava ja rajat ylittävää yritysten - esimerkiksi käsityöläisalojen yritysten - perustamista on tehokkaasti helpotettava; kehottaa komissiota varmistamaan, että jäsenvaltiot toteuttavat toimintasuunnitelman «yhtenäismarkkinoiden tulostaulun» avulla;

12. Toistaa jälleen kerran, että Euroopan yhtenäisvaluutta on yhtenäismarkkinoiden edellytys, ja pitää yhtenäisvaluuttaa Euroopan kotimarkkinoiden välttämättömänä osana;

13. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden parlamenteille.